U Zagrebu, 29.09.2016.

**POZIV MEDIJIMA**

**Predmet: Predstavljanje bilateralnih aktivnosti Hrvatskog mjeriteljskog instituta (HMI) financiranih iz Bilateralnog fonda Norveških i EGP Financijskih mehanizama**

Poštovani,

ovim putem želimo Vas pozvati na konferenciju za medije – predstavljanje bilateralne aktivnosti

**„Okoliš – Stvaranje preduvjeta za uspostavu međunarodno sljedive mjeriteljske infrastrukture u HMI za podršku praćenja okoliša u RH“**,

koja će se održati **04. listopada 2016. godine u 12 sati u Zagrebu, u istočnoj zgradi Fakulteta strojarstva i brodogradnje, Ivana Lučića 5.**

Na konferenciji će biti predstavljena bilateralna suradnja odabrana za financiranje iz Financijskih mehanizama Kraljevine Norveške i Europskog gospodarskog prostora (EGP). **Promotor projekta je Hrvatski mjeriteljski institut (HMI), a partner na projektu je norveški mjeriteljski institut Justervesenet.** Ukupna vrijednost bilateralnih aktivnosti iznosi 28.290,00 eura, što će u potpunosti financirati Fond za bilateralne odnose.

**Cilj ove aktivnosti je stvoriti preduvjete za provedbu međunarodno usporedivih mjerenja okoliša te istraživanja vezanih uz zaštitu okoliša.** Provedba ovih aktivnosti će ojačati suradnju između Hrvatskog i Norveškog mjeriteljskog instituta te njihovih laboratorija. Norveški mjeriteljski institut će pružiti savjetodavne usluge Hrvatskom mjeriteljskom institutu kako bi se definirali uvjeti potrebni da HMI uspješno uspostavi međunarodno usporedive standarde u svojim laboratorijima te na taj način omogući usporedbu rezultata na međunarodnoj razini, što dosad nije bilo moguće.

Na konferenciji će bilateralnu suradnju predstaviti ravnatelj Hrvatskog mjeriteljskog instituta prof. dr. sc. Davor Zvizdić, koji je i voditelj projektne aktivnosti.

Radujemo se Vašem odazivu na konferenciju te Vas molimo da ovaj događaj i bilateralnu suradnju popratite medijski, kako bismo osigurali podizanje svijesti o potrebi unapređenja zaštite okoliša u Hrvatskoj i Europi te mogućnostima koje su nam na raspolaganju kroz suradnju sa zemljama partnerima i kroz Fond za bilateralne odnose. Zahvaljujemo unaprijed. Svoje sudjelovanje molimo potvrdite na hmi@hmi.hr .

S poštovanjem,

prof. dr. Davor Zvizdić

Ravnatelj Hrvatskog mjeriteljskog instituta i voditelj projektne aktivnosti